Щыгъуэ-щIэж махуэм зыхуагъэхьэзыр
Мэлыжьыхьым и 17-м КъБР-м и Правительствэм и Унэм щызэхэтащ Кавказ зауэр зэриухрэ илъэси 150-рэ зэрырикъур егъэкIуэкIынымкIэ къызэгъэпэщакIуэ комитетым и япэ зэIущIэр.
Абы ехьэлIаУЭ ирагъэкIуэкIыну Iуэхугъуэхэр зыхуэдэр къызэхуэсахэм я пащхьэ ирилъхьащ КъБР-м щэнхабзэмкIэ и министр Къумахуэ Мухьэдин. А Iуэхум теухуа я гупсысэхэр къагъэлъагъуэу къэпсэлъащ КъБР-м и Правительствэм и УнафэщIым и къуэдзэ Фырэ Руслан, Дунейпсо Адыгэ Хасэм и тхьэмадэ Сэхъурокъуэ Хьэутий, Адыгэ жылагъуэ зэгухьэныгъэхэм я зэзыгъэуIу советым и унафэщI Къалмыкъ Жылэбий, Къэбэрдей Адыгэ Хасэм и тхьэмадэ ХьэфIыцIэ Мухьэмэд, «Алан» балъкъэр жылагъуэ зэгухьэныгъэм и унафэщI Беппаев Суфян, Лэскэн, Прохладнэ район администрацэхэм я Iэтащхьэхэм я къуэдзэхэу Бажэ Дотийрэ ЛутI Алийрэ.
Апхуэдэуи цIыхухэр щызэхыхьэну щIыпIэхэр шынагъуэншэу къызэгъэпэщынымкIэ къэпсэлъащ полицэм и полковник Джаппуев Юрий.
НэщIэпыджэ Замирэ.
